Emañ W9 o paouez echuiñ da skignañ bloavezh kentañ Glee. Moarvat o peus klevet komz, zoken a-bell eus ar stirad-se en deus graet berzh spontus er Stadoù-Unanet. Tud 'zo a lâro eo ur stirad klasel a dremen en ul lise amerikan met n'eo ket gwir penn-da-benn. Da gentañ tout peogwir eo ar c'helenner an dudenn bennañ ha dreist-holl peogwir e tremen pep tra tro-dro d'ar c'hlub-kan (Glee Club). Un toullad liseidi a bep seurt a grou liammoù a-drugarez d'ar c'hlub-se padal n'em em glevont ket dre ret en diavez abalamour n'int ket e-touez ar memes "rummad".  Ar bloavezh a-bezh a zo savet tro-dro d'ar c'henstrivadegoù lec'hel (kumun ha goude-se rannvro) ha d'ar fed e vefe paouezet gant ar c'hlub ma ne c'hounezont ket. Koustañ a ra kêr ar  c'hluboù ha reoù all a zo pouezusoc'h!  N'eus netra dreistordinal e Glee, tudennoù zo a zo isimplijet, istorioù ar grennarded a zo bet gwelet kant gwech dija (unan dougerez, ur paotr heñvelreviad hag all) met perzh dibar Glee a zo ar fed e vefe ur stirad pozitivel kenañ. Fent a zo ha goude ur rann pe ziv e vez ordin c'hoant mousc'hoarzhin. Dedennus eo gwelet penaos e vez adimplijet tonioù ha kanaouennoù brudet gant ar strollad ha se a ro lusk d'an abadenn.